แรงซื้อกลับ “พลังงาน-แบงก์” ดัน SET ปิดเช้ารีบาวด์ 5 จุด
SET ปิดเช้ารีบาวด์ 5 จุด อานิสงส์นลท.ซื้อเก็งกำไรหุ้นรายตัวกลุ่มพลังงานต้นน้ำ กลุ่มแบงก์และประกัน ช่วงบ่ายให้แนวรับแรก 1,630 จุด ถัดไป 1,620 จุด แนวต้าน 1,645 จุด
SET ปิดเช้ารีบาวด์ 5 จุด อานิสงส์นลท.ซื้อเก็งกำไรหุ้นรายตัวกลุ่มพลังงานต้นน้ำ กลุ่มแบงก์และประกัน ช่วงบ่ายให้แนวรับแรก 1,630 จุด ถัดไป 1,620 จุด แนวต้าน 1,645 จุด
19 ก.ย. 2565

นายอภิชาติ ผู้บรรเจิดกุล ผู้อำนวยการสายงานวิเคราะห์หลักทรัพย์ บล.ทิสโก้ กล่าวว่า ตลาดหุ้นไทยเช้านี้แกว่งตัวอิงแดนบวกดีกว่าตลาดภูมิภาค อาจเป็นเพราะตลาดหุ้นไทย 2 วันทำการที่ผ่านมาลงไปค่อนข้างมาก แต่วันนี้คงยังไปไหนได้ไม่ไกล เนื่องจากรอการประชุมของธนาคารกลางต่างๆ โดยเฉพาะธนาคารกลางสหรัฐ (เฟด) วันที่ 20-21 ก.ย., ธนาคารกลางญี่ปุ่น (BoJ) วันที่ 21-22 ก.ย. และ ธนาคารกลางอังกฤษ (BoE) วันที่ 22 ก.ย.
โดยตลาดหุ้นไทยวันนี้รับแรงซื้อจากหุ้นรายตัวโดยตัวที่โดดเด่น ได้แก่ DELTA ที่มีผลต่อดัชนี SET 3 จุด โดยเก็งกำไรจากเรื่องค่าเงินบาทอ่อนค่า และรับประโยชน์ตลาดหลักทรัพย์ปรับปรุง Turnover Ratio พิจารณาคัดเลือกหุ้นใน SET50 นอกจากนี้ยังมีแรงซื้อหุ้นกลุ่มพลังงานต้นน้ำ กลุ่มแบงก์และประกันที่ได้รับประโยชน์จากดอกเบี้ยขาขึ้น
สำหรับแนวโน้มการลงทุนในช่วงบ่าย คาดว่าตลาดฯจะยังแกว่งตัวแคบๆ อาจมีแรงขายทำกำไรออก และทำให้ซึมตัวลง โดยให้แนวรับแรกที่ 1,630 จุด ถัดไป 1,620 จุด แนวต้านที่ 1,645 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
TLI มูลค่าการซื้อขาย 3,169.29 ล้านบาท ปิดที่ 16.80 บาท ราคาไม่เปลี่ยนแปลง
DELTA มูลค่าการซื้อขาย 1,708.59 ล้านบาท ปิดที่ 620.00 บาท เพิ่มขึ้น 30.00 บาท
BANPU มูลค่าการซื้อขาย 1,448.07 ล้านบาท ปิดที่ 13.40 บาท ลดลง 0.30 บาท
PTTEP มูลค่าการซื้อขาย 1,309.59 ล้านบาท ปิดที่ 168.50 บาท เพิ่มขึ้น 2.00 บาท
SCC มูลค่าการซื้อขาย 1,068.38 ล้านบาท ปิดที่ 338.00 บาท ลดลง 3.00 บาท